Anne Brontë
Anne Brontë, 1820-1849, engelsk forfatter, pseudonym Acton Bell; hun fandt sig bedre end søstrene til rette som guvernante og anvendte kun let omskrevne erhvervserfaringer i guvernanteromanen Agnes Grey, der udkom som bind 3 efter Emilys Wuthering Heights 1-2 (1847; da. 1851 i selvstændig udg.). Ægteskabsromanen The Tenant of Wildfell Hall (1848, da. 1851 og 1979) fortæller på baggrund af broderens skæbne om en families opløsning pga. mandens udsvævelser; realismen i beskrivelsen af udsvævelserne skaffede romanen en skandalesucces, men forfatterholdningen er moralsk. Anne Brontës bidrag til Poems (1846) er som Charlottes mindre interessante.